Source: http://www.ziarulderoman.ro/csm-roman-intalneste-miercuri-in-deplasare-corona-brasov/
Timestamp: 2017-09-26 01:53:58+00:00

Document:
CSM Roman întâlnește miercuri, în deplasare, Corona Brașov – Ziarul de Roman
Articol publicat în data de: mar, 11 Oct 2016
După o pauză de două săptămâni, se reiau meciurile Ligii Naționale de handbal feminin. Miercuri, 12 octombrie, CSM Roman va evolua, în deplasare, pe terenul Coronei Brașov, într-un meci contând pentru etapa a șasea a Ligii Naționale. Luna octombrie este una încărcată pentru CSM Roman, cu trei meciuri dificile în campionat (deplasări la Brașov și Craiova și meci acasă cu liderul Dunărea Brăila) și cu o dublă manșă în Cupa EHF.
După cinci etape, CSM Roman se află pe locul al optulea al clasamentului, cu opt puncte. Romașcancele au victorii în etapele a doua (10-0 cu CSM Ploiești, rezultat omologat „la masa verde” prin neprezentarea echipei din Ploiești) și a patra (victorie acasă, 36-12, cu Danubius Galați), o înfrângere în etapa a treia (22-28, în deplasare, la CSM București) și două rezultate de egalitate, în deplasare, în etapele întâi (28-28, la Unirea Slobozia) și a cincea (24-24, la HC Zalău). Corona Brașov se află pe locul al treilea, cu 12 puncte, având patru victorii (29-17, în deplasare, la Cetate Deva, 30-23, acasă, cu Danubius Galați, 29-25, în deplasare, la HCM Râmnciu Vâlcea, și 27-26, acasă, cu HC Zalău) și o înfrângere (22-26, în deplasare, la Măgura Cisnădie).
În sezonul trecut al Ligii Naționale, Corona Brașov a luat toate punctele în meciurile directe cu handbalistele romașcane, învingând cu 24-23, la Brașov, în etapa a treia, și cu 27-24, în etapa a 16-a, la Roman. Rivalitatea dintre echipele din Roman și Brașov avea să ia, în premieră, o dimensiune europeană în sezonul trecut, cele două întâlnindu-se, în luna ianuarie a acestui an, și în optimile Cupei EHF. HCM Roman s-a impus pe teren propriu, în prima manșă, cu 22-21, iar Corona a învins la Brașov, 26-21, calificându-se în turul următor al competiției, acolo unde avea să ajungă până în semifinale. Corona a terminat pe locul al treilea la finalul ediției precedente a campionatului, calificându-se, ca și CSM Roman, în Cupa EHF.
Ultima victorie oficială a romașcancelor la Brașov s-a înregistrat în sezonul 2012-2013, în retur, în etapa a 20-a, pe 18 aprilie 2013, când HCM Roman se impunea cu 24-23. Cele două echipe s-au mai întâlnit, în această vară, în cadrul unor turnee amicale disputate la Roman și la Brașov: CSM Roman s-a impus atât pe teren propriu, cu 26-21, cât și în deplasare, 28-26.
Meciul de miercuri de la Brașov va începe la ora 19 și nu va fi televizat. Cele două echipe s-au înțeles să devanseze cu câteva zile partida din cadrul acestei etape, ambele urmând a evolua, la finalul acestei săptămâni, în turul al doilea preliminar al Cupei EHF.
„Ca întotdeauna, meciul pe care îl vom disputa în deplasare la Brașov se anunță foarte spectaculos. Va conta, la ora meciului, mobilizarea de care vom da dovadă și sunt convins că, dacă vom reuși să prindem o zi bună, putem să obținem și un rezultat pozitiv. Ne dorim foarte mult să obținem acest lucru la Brașov, să fie un rezultat care să ne dea un moral bun pentru această perioadă foarte aglomerată pe care o avem în luna octombrie și, mai ales, pentru meciurile din cupele europene”, a declarat viceprimarul Lucian Micu.
În cadrul etapei a șasea a Ligii Naționale mai sunt programate partidele: Dunărea Brăila – HC Zalău (marți, 11 octombrie), U Cluj – CSM București (miercuri, 12 octombrie), SCM Craiova – Danubius Galați (sâmbătă, 15 octombrie), Măgura Cisnădie – CSM Bistrița, HCM Râmnicu Vâlcea – Unirea Slobozia (duminică, 16 octombrie).
1 Dunărea Brăila 5 5 0 0 160 122 15
2 CSM București 5 4 0 1 129 94 12
3 Corona Brașov 5 4 0 1 137 117 12
6 HCM Rm. Vâlcea 5 3 0 2 127 117 9
7 CSM Bistrița 5 3 0 2 141 136 9
10 HC Zalău 5 2 1 2 117 125 7
14 CSM Ploiești 5 0 0 5 81 160 -3**
Corona BrașovCSM RomanhandbalLiga Nationala

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM